b'\n_START_ARTICLE_\nMary Toft\n_START_PARAGRAPH_\nMary Toft (o.s. Denyer, joskus Tofts) (s. 1701 \xe2\x80\x93 1763), oli englantilainen nainen, joka tuli kuuluisaksi vuonna 1726 kun h\xc3\xa4n sai useat l\xc3\xa4\xc3\xa4k\xc3\xa4rit vakuutettua siit\xc3\xa4, ett\xc3\xa4 h\xc3\xa4n oli synnytt\xc3\xa4nyt kaniineja. Huiputettujen l\xc3\xa4\xc3\xa4k\xc3\xa4rien joukossa oli muun muassa kuningas Yrj\xc3\xb6 I:n hovil\xc3\xa4\xc3\xa4k\xc3\xa4ri Nathaniel St Andr\xc3\xa9._NEWLINE_Vuonna 1726 Mary Toft tuli raskaaksi, mutta h\xc3\xa4n menetti lapsensa. H\xc3\xa4n oli sit\xc3\xa4 ennen n\xc3\xa4hnyt peltot\xc3\xb6it\xc3\xa4 tehdess\xc3\xa4\xc3\xa4n kaniinin, ja kehitt\xc3\xa4nyt pakkomielteen kaniineja kohtaan. H\xc3\xa4nen v\xc3\xa4itteens\xc3\xa4 kaniinin synnytt\xc3\xa4misest\xc3\xa4 toi paikalle paikallisen l\xc3\xa4\xc3\xa4k\xc3\xa4rin John Howardin, ja Toft synnytti h\xc3\xa4nen l\xc3\xa4sn\xc3\xa4 ollessaan el\xc3\xa4imen osia. Howardin tutkittua tapauksen tieto levisi laajemmalle julkisuuteen ja l\xc3\xa4\xc3\xa4k\xc3\xa4rikuntaan ja hovil\xc3\xa4\xc3\xa4k\xc3\xa4ri Nathaniel St Andr\xc3\xa9n tietoisuuteen. St Andr\xc3\xa9 piti tapausta aitona, mutta kuninkaan l\xc3\xa4hett\xc3\xa4m\xc3\xa4 toinen l\xc3\xa4\xc3\xa4k\xc3\xa4ri Cyriacus Ahlers oli skeptinen. Kun kuuluisuudeksi noussut Toft tutkittiin lopulta tarkemmin Lontoossa, h\xc3\xa4n tapaus paljastui huijaukseksi ja Toft vangittiin._NEWLINE_Tapausta seurannut kielteinen julkisuus sai aikaan kuohuntaa l\xc3\xa4\xc3\xa4ketieteen harjoittajien keskuudessa ja tuhosi useiden menestyneiden l\xc3\xa4\xc3\xa4k\xc3\xa4rien maineen ja urat. Satiirikko ja yhteiskuntakriitikko William Hogarth oli yksi ihmisist\xc3\xa4, joka k\xc3\xa4sitteli tapausta julkisuudessa ja joka oli huolissaan l\xc3\xa4\xc3\xa4k\xc3\xa4reiden herkk\xc3\xa4uskoisuudesta. Toft vapautettiin ja h\xc3\xa4n palasi kotiinsa.'